Քանոնը կոմպոզիտոր Խաչատուր Ավետիսյանի ծննդյան 90-ամյակին նվիրված համերգի «թագուհին» էր: Հնագույն երաժշտության «Տաղարան» համույթի՝ 2016թ. նոյեմբերի 5-ին կայացած համերգի երգացանկում ընդգրկված համարյա բոլոր ստեղծագործությունների կատարման ժամանակ քանոնահարուհի Մարիաննա Գևորգյանը մենանվագ ուներ: Եվ դա պատահական չէր: Կոմպոզիտորն ինքը քանոնահար է եղել, երկար տարիներ դասավանդել է Ռոմանոս Մելիքյանի անվ. երաժշտական ուսումնարանում, ուսուցանել քանոնահարների բազում սերունդների, հենց այդ տարիներին էլ ստեղծել հայ հանրությանը քաջածանոթ ստեղծագործություններ՝ գրված հատուկ քանոնի համար: Ինքն էլ, որպես քանոնահար, սրանից 65 տարի առաջ՝ հեռավոր 1951-ին, մասնակցելով Բեռլինում կայացած համաշխարհային երրորդ փառատոնին, անհատ կատարողների միջազգային մրցանակաբաշխությունում շահել է առաջին մրցանակը և արժանացել ոսկե մեդալի:Ղեկավարել է քանոնահարների անսամբլ, որը ևս բարձր պարգևների է արժանացել միջազգային երաժշտական հարթակներում: Եղել է Պարի պետական անսամբլի երաժշտական ղեկավարը: